အကျံႏဉာဏ်ႏဟောဝ်
သာႏသနာႏအခေႏခံႏ ကျောင်ꩻတောꩻထန်ႏ
နီသွဉ်းသီး ပအိုဝ်ႏစွိုးခွိုꩻ သာႏသနာႏရေꩻဖဲ့ꩻလဲ့သင်၊ မန်းစွိုးခွိုꩻအစ ကအောဝ်ႏဒါႏ သာႏသနာႏရေꩻဖဲ့ꩻလဲ့သင် သာႏသနာႏအခေႏခံႏ အရွီးအခိုႏနောဝ်ꩻ ကဲန်းအာအာ အောဝ်ႏဒျာႏကျောင်ꩻတောꩻကိုထန်ႏလွဉ်သွူ။ တခမ်းလွုမ်းအနေႏ သာႏမဏေႏ ရဟန်ꩻ ဗွေႏသံႏဃာႏတောႏသီး ကဲန်းအာအာ ဇာႏတိရပ်ရာႏ မွိုးဖါဒုံတောꩻဖုံႏဒျာႏသွူ၊ ဇာႏတိရပ်ရာႏ မွိုးဖါတောꩻအလꩻ သာႏသနာႏအရီးသွတ်ꩻအစ ဗုဲင်သျင်ႏလဲ့ ဗုဲင်ဗာႏဒျာႏ ကျောင်ꩻတောꩻတဲင် နွို့စသာႏသနာႏတောႏအကိုနောဝ်ꩻ ကျောင်ꩻတောꩻကိုဒျာႏသွူ။ ကအောဝ်ႏကျောင်ꩻတောꩻကိုအတွင်ꩻ သာႏသနာႏအခေႏခံႏကထွာဒါႏ လွေꩻပွုံႏသဲင်ꩻပွုံႏ အုံပွုံႏအောဝ်ႏပွုံႏ အွꩻပွုံႏအံႏပွုံႏ ကထွာဒါႏ ကျင်ꩻဝတ္တရာꩻဖုံႏယို သေနာႏလိမ္မာႏထွူတဲင် သျင်ႏကျင်ꩻ၊ ပရိတ်၊ သိင်္ဂါလောဝါဒ၊ လောကနီတိ၊ ရတနာႏသွံပါꩻ ဂွုဏ်ႏတောႏအဓိပ္ပါယ်ႏ ကစဒါႏ အခေႏခံႏလိတ်ဖုံႏယို သွဉ်ထူႏဒါႏလျင်ႏထွူမꩻ လိတ်ကျမ်ꩻဂန်ႏတန်ဖုံႏယို ယံဖေႏကသွဉ်ထူႏနွောင်ꩻတာႏ ပြောင်ꩻလွေꩻအုံ သတင်ꩻသွုံꩻဗာႏ ကျောင်ꩻဝေင်ꩻလိတ်သွဉ်တွိုက်ဖုံႏသွူ။ ထာꩻရာꩻအမျိုꩻမုဲင်ꩻတရိုꩻတောဝ်း အခေႏခံႏအရွီးအခိုႏနောဝ်ꩻ ထွာအထျꩻပဓာနတဲင် အခေႏခံႏအရွီးအခိုႏ မဉ်ႏဟောဝ်လဲ့ အမွူးအပင်အစော့ꩻအလာႏ အရာႏအကောဝ်ႏဖုံႏ ဟောဝ်ယံတိုꩻပွါꩻထန်ႏလွဉ်နွောင်ꩻဗာႏတဲင် အခေႏခံႏ အရွီးအခိုႏ မဉ်ႏတဟောဝ်တောဝ်းနောဝ်ꩻ အမွူးအပင် အဒီႏအရာႏ အလာႏအကောဝ်ႏဖုံႏ တဟောဝ်နွောင်ꩻတောဝ်းသွူ။ သာႏသနာႏရေꩻကို သာႏသနာႏတာႏဝွန်ႏယို အုံအဝ်ႏအကိုဖဲ့ꩻတဲင် ကအောဝ်ႏထောက်ထံꩻလွေꩻဒါႏ သာႏမဏေႏ ရဟန်ꩻဗွေႏသီးဖုံႏလဲ့ အခေႏခံႏ အရွီးအခိုႏယို ယိန်ႏအောဝ်ႏလိုႏဟဝ်ဟဝ်နောဝ်ꩻသွူ။ အင်္ဂုတ္တိုရ်ႏပါဠိတောႏ ပဉ္စကနိပါတ်ကိုနောဝ်ꩻ အခေႏခံႏ အရွီးအခိုႏကထွာဒါႏ သီႏလ သမာႏဓိ ပညာႏဖုံႏယို မဉ်ႏတအဲန်ထောဝ်းနောဝ်ꩻ ဆရာႏတွမ်ႏတပဲ့ꩻသီးဖုံႏ အသွုပ်သွုပ် သီႏလ သမာႏဓိ ပညာႏ အရွီးအခိုႏကင်ꩻညာꩻတဲင် သာႏသနာႏဖေ့သူႏ ထိုꩻမားနွောင်အီဒျာႏအကျောင်ꩻ။ သာႏသနာႏ ထိုꩻမားဖေ့သူႏအီဒါႏအကျောင်ꩻတရာꩻဖုံႏယို ယံဖေႏကသေနာႏသေꩻခါꩻဗာႏအကျောင်ꩻ၊ သေနာႏလိမ္မာႏသေꩻခါꩻထွူခါတဲင် သာႏသနာႏထိုꩻမား ကဖေ့သူႏအီဒါႏ အကျောင်ꩻတရာꩻဖုံႏယို ပယ်ႏထိုꩻဗာႏ၊ သျောင်ႏညာꩻညာꩻဗာႏ၊ ရဲကမ်းခါꩻဗာႏအကျောင်ꩻ-စတဲင်နုဲင်းယို ဗွေႏမျတ်ဘုရာꩻ ဟော်ꩻကျာꩻသေꩻခါꩻအောဝ်ႏသွူ။ သာႏသနာႏအရွီးအခိုႏ မဉ်ႏအောဝ်ႏမꩻ အဗွေႏနမ်းအတွက်လဲ့သင်၊ အမျာꩻတာႏလဲ့သင် ပစ္စုပ္ပန်ႏသံႏသရာႏ နီဗာႏဘဝ သုခအကျိုꩻ ပွာꩻတိုꩻလွဉ်ဗာႏသွူ၊ ဟောဝ်မျတ်မွေးဒါႏ အကျိုꩻတရာꩻမျတ်ဖုံႏယိုလဲ့ လꩻလွဗာႏနောဝ်ꩻသွူ။ အရွီးအခိုႏ မဉ်ႏတအောဝ်ႏတောဝ်းနောဝ်ꩻ အဗွေႏနမ်းလဲ့သင်၊ အမျာႏတာႏလဲ့သင် ပကတူပနိဿယ အာသေဝန သဘော်ꩻတရာꩻအလꩻ ပစ္စုပ္ပန်ႏသံႏသရာႏ နီဗာႏဘဝ ဒုက္ခအကျိုꩻညမ်း တိုꩻပွါꩻထဲင်းသမ်းမပ်မပ်သွူ။ နီသွဉ်းသီး ပအိုဝ်ႏရပ်ရာႏ ဒေႏသတွိုင်ꩻယိုခါ ကအောဝ်ႏထူႏခံႏစာꩻဗာႏဒါႏ ထာꩻချမ်ꩻသာႏ အကျိုꩻတရာꩻဖုံႏနောဝ်ꩻ ကွပ်စွဉ်ႏကလဲန်းခိုႏချာ မဟာမစာႏ အခိန်ႏခါႏကာႏလအတွင်ꩻ "သာႏသနာႏအခံႏခေႏ ကျောင်ꩻတောꩻထန်ႏ"အရွီးအခိုႏဖုံႏယို အဝ်ႏငါႏ၊ ဟဝ်ယံငါႏနဝ်ꩻမꩻ ယိုခါယံတွင်ꩻ စံႏစာꩻလင်ꩻဗာႏအကျိုꩻဟဝ်ဖုံႏနဝ်ꩻသွူ။ ယိုခါခိန်ႏခါႏ နီသွဉ်းသီး သာႏသနာႏ အခေႏခံႏ အရွီးအခိုႏကျောင်ꩻတောꩻဖုံႏ အခေႏနေႏနောဝ်ꩻ ဗွေႏရဟန်ꩻသံႏဃာႏ တကာႏလိုꩻလမ်းဖုံႏ အောဝ်ႏသေထွꩻဒျာႏအတွိုင်ꩻ အခေႏခံႏအရွီးအခိုႏဖုံႏနောဝ်ꩻ ထဲ့ဖွိုႏထိုꩻလဲန်း၊ ယထွောင်းထွောင်း ဆရာႏတကာႏ လဲင်ꩻတသေနာႏဒွုမ်တဲင် ထဲ့ဖွိုႏမွေးစွဉ်ႏကရိုꩻနောဝ်ꩻ အကိုရေꩻကထွာဒါႏ ရဟန်ꩻသံႏဃာႏ တကာႏမူႏခိုသီး ယိန်းသေသွူ။ လွေꩻသဲင်ꩻ အုံအောဝ်ႏ အံႏအွꩻဗာႏနုဲင်းမုဲင်ꩻ-စတဲင် ကျင်ꩻဝတ်ဖုံႏယိုလဲ့သင်၊ ပရိတ်၊ သိင်္ဂါလောဝါဒ၊ လောကနီတိ၊ ရတနာႏသွံပါꩻ ဂွုဏ်ႏတောႏသဘော်ꩻတရာꩻ စတဲင်အခေႏခံႏ လိတ်ဖုံႏယိုလဲ့ ကဲန်းအာအာ သွဉ်သင်ဆွုံꩻမꩻဖေႏမုꩻ၊ သွဉ်ထူႏမုꩻ တအောဝ်ႏတဝ်းဒွုမ်သွူ၊ နီပအိုဝ်ႏသာႏသနာႏ အခေႏခံႏ အရွီးအခိုႏဖုံႏ အောဝ်ႏယွမ်ꩻသဲင်ꩻ၊ ကုဲင်ပြင်ꩻသဲင်ꩻလွဉ်စွဉ်ႏ တနီꩻတစိꩻစိꩻသွူ။ ဗွေႏသာႏမဏေႏသီးဖုံႏလဲ့ သာႏသနာႏအခေႏခံႏ ကျောင်ꩻတောꩻကို တသွဉ်ထူႏ နာႏခံႏဗာႏတောဝ်းတဲင် ကထင်ႏလွဉ်အုံ လိတ်သွဉ်တွိုက်နောဝ်ꩻ ဝတ္တရာꩻတွမ်ႏ ကျောင်ꩻတွိုက်စီꩻကန်ꩻယို လွောက်ꩻမာႏအုံအဝ်ႏနွောင်ꩻတဝ်း၊ လိတ်အခေႏခံႏ အဲန်ထောဝ်းတဲင် ကအီႏသွဉ်ထူႏ လိတ်ကျမ်ꩻဂန်ႏဖုံႏနောဝ်ꩻ မော့ꩻအယပ်ꩻအခုဲင်ႏတဲင် သွဉ်ထူႏနွောင်ꩻတောဝ်း၊ သဲင်ꩻတရတ်ထိုꩻဗာႏနုဲင်းနောဝ်ꩻ ကဲန်းအာအာ၊ ကအုံနွောင်ꩻသားတဲ့ ကွပ်လိတ်အခေႏခံႏ တအောဝ်ႏသေꩻခါꩻတောဝ်းတဲင် နန်ꩻသေနန်ꩻဒါႏ၊ ယွိုင်းယာႏခံည အောင်ႏလꩻဒါႏတဝ်းထာꩻ၊ သာႏသနာႏတဖူꩻ တတွိုႏသွတ်ꩻနွောင်ꩻတောဝ်းနုဲင်းနောဝ်ꩻသွူ။ နီပအိုဝ်ႏ ကျောင်ꩻတောꩻ သာႏသနာႏ၊ လိတ်သွဉ်တွိုက်ကျောင်ꩻဝေင်ꩻ သာႏသနာႏ၊ နီဖဲ့ꩻနီခေါဝ် ယွမ်ꩻယွင်ꩻဆွတ်ချာ ထင်ႏတိုꩻငါနွောင်ꩻတောဝ်းတဲင် နီဖဲ့ꩻနီခေါဝ် အကျိုꩻဆွုတ်ယွုတ်ထိုꩻအီနောဝ်ꩻသွူ။ ကွပ်နောဝ်ꩻမꩻ အနာႏဂတ်ဆꩻငါတာႏ နီပအိုဝ်ႏသာႏသနာႏ ယံဖေႏကလေတောင်ႏထဲင်းထဲင်း၊ ယံဖေႏကစဲင်းကီကီ၊ ယံဖေႏကလီစွစ်ꩻစွစ်ꩻနောဝ်ꩻ 'သာႏသနာႏအခေႏခံႏ ကျောင်ꩻတောꩻထန်ႏ'ထွုံꩻစံႏစနစ် ယံဖေႏကထွာနောဝ်ꩻ နီပအိုဝ်ႏသာႏသနာႏ တိုꩻတက်ထင်ႏထို တဉ်ႏခွေါင်ရေꩻအတာႏ လွောင်ႏလွောင်ႏဗူႏဗူႏ၊ တွိုင်ႏတွိုင်ႏပင်ႏပင်ႏ ယံကလွူးထန်ႏဖေႏဗာႏ သာႏမဏေႏ သွဉ်လိတ်သားတဲင် အဝ်ႏလိုႏအွဉ်ႏထွော့ဖေႏငါႏ "ပအိုဝ်ႏသာႏသနာႏ တိုꩻတက်ထင်ႏထိုတသွောင်း တဉ်ႏခွေါင်ရေꩻ စီꩻကန်ꩻဥပဒေႏ"ဖုံႏနောဝ်ꩻသွူ။ ယိုခါ အခေႏနေႏအလꩻ မဉ်ႏအွဉ်ႏထွော့ စီꩻကန်ꩻဥပဒေႏနောဝ်ꩻမꩻ ကျောင်ꩻတောꩻသာႏသာႏတဲ့ တဉ်ႏခွေါင်လွဉ်၊ လိတ်သွဉ်တွိုက်ကျောင်ꩻဝေင်ꩻဖုံႏလဲ့ ယိန်းတိုꩻတက်ထင်ႏထိုလွဉ်သွူ။ ကွပ်နောဝ်ꩻမꩻ နီပအိုဝ်ႏသာႏသနာႏ ယံဖေႏနေး ကထင်ႏထိုတိုꩻတက် တသွောင်းလွဉ်ထဲင်းတဲင် "သာႏသနာႏအခေႏခံႏ ကျောင်ꩻတောꩻထန်ႏ"ယို အောဝ်ႏလိုႏအွဉ်ႏထွော့ဖေႏငါႏ စီꩻကန်ꩻအကျောင်ꩻ နေးတွမ်ႏမေတ္တာႏအာအာ စေႏတနာႏဗွာဗွာတဲင် တမာအွဉ်ႏဟွိုန်လွေꩻဗာႏနုဲင်းယိုသွူ။